প্রকাশের সময় : ডিসেম্বর ১৬, ২০১৮, ১১:১৩ পূর্বাহ্ণ
আপডেট সময় : ডিসেম্বর ১৬, ২০১৮ at ১২:১২ অপরাহ্ণ
স্পোর্টস ডেস্ক : শনিবার রাতে প্রতিপক্ষের মাঠে ১-০ গোলের জয়ে ইউরোপের শীর্ষ পাঁচ লিগে মৌসুমের প্রথম ১৬ ম্যাচে সর্বোচ্চ পয়েন্ট পাওয়ার রেকর্ড গড়েছে সেরি আর সফলতম ক্লাব জুভেন্টাস। নগর প্রতিদ্বন্দ্বী তোরিনোর বিপক্ষে জুভেন্টাসের লড়াইয়ে পার্থক্য গড়ে দিলেন ক্রিস্তিয়ানো রোনালদো। সেরি আয় পর্তুগিজ ফরোয়ার্ডের একমাত্র গোলে দারুণ এক জয় নিয়ে ফিরেছে মাস্সিমিলিয়ানো আল্লেগ্রির দল।
ম্যাচের ১৬ মিনিটে এগিয়ে যেতে পারতো জুভেন্টাস। কিন্তু ব্লেইস মাতুইদির বাড়ানো বলে রোনালদোর শট ঝাঁপিয়ে ঠেকান গোলরক্ষক সালভাতোরে। তবে বল ধরার পর পড়ে গিয়ে ব্যথা পাওয়ায় খেলা চালিয়ে যেতে পারেননি ইতালিয়ান এই গোলরক্ষক।
দ্বিতীয়ার্ধের দশম মিনিটে আলেক্স সান্দ্রোর ক্রস ছোট ডি-বক্সে পেয়ে তোরিনোর গোলরক্ষকের গায়ে মারেন ব্লেইস মাতুইদি। ৭০তম মিনিটে রোনালদোর স্পট কিকে গোলের অপেক্ষা শেষ হয় টানা সাতবারের চ্যাম্পিয়নদের। সিমোনে জাজার দুর্বল ব্যাকপাস দখলে নিতে ছুটে যাওয়া মারিও মানজুকিচকে গোলরক্ষক ফাউল করলে পেনাল্টিটি পায় জুভেন্টাস। এ ম্যাচে গোল পেয়ে চলতি লিগে গোলদাতার তালিকায় ১১ গোল নিয়ে শীর্ষে থাকা জোনোয়ার পোলিশ ফরোয়ার্ড পিয়াতেকের পাশে বসলেন রোনালদো।
তিন মিনিট পর সতীর্থের ফ্রি-কিকে কাছ থেকে বল জালে পাঠিয়ে উল্লাসে মাতেন মানজুকিচ। তবে ভিএআরের সাহায্য নিয়ে রোনালদো অফসাইডে থাকায় গোল দেননি রেফারি। বাকি সময়ে দুদলের কেউই তেমন কোনো সুযোগ তৈরি করতে পারেনি। লিগে এখন পর্যন্ত অপরাজিত জুভেন্টাসের ১৬ ম্যাচে ১৫ জয় ও এক ড্রয়ে পয়েন্ট হলো ৪৬। ১১ পয়েন্ট কম নিয়ে দ্বিতীয় স্থানে আছে এক ম্যাচ কম খেলা নাপোলি।